25 September 1925 - 3 Juni 2010
Subhanallah wahdahuwa bihamdihi
Meninggai Wali lah Wali ulôn tjalitra
Adjai ka sampoë ka trôk ban djandji
Geuwoë bak Rabbi u Alam Baqa
Buët peumeurdéhka gohlom seulusoë
Katrôk rakan droë Wali djitaki
Djitjok Atjèh njoë djadèh djipubloë
Di lua nanggroë kuta Helsinki
15 Oktober 2012
Bansa Atjèh njang mulia,
Deungon izin Poteuh Allah SWT, geutanjoë teutap tasambông peurdjuangan untôk peugisa keulai dèëlat Neugara Atjèh. Keu-inginan bansa geutanjoë untôk meurdéhka tjit han tom surôt dan peurdjuangan geutanjoë untôk peuteuntèë nasib droë njang sabé tapeudjak, peuë keuh di lua atawa di dalam nanggroë, deuh makén meutamah seumangat ladju. Meunan keuh buët geutanjoë njoë hana mungkén djipeugadoh lé sibeurangkasoë ureuëng atawa sibeurangkapeuë keulompok, sabab buët njang teungoh tapuga njoë nakeuh buët legal dan hak bansa Atjèh bak peuteuntèë masa ukeuë droë dan aneuk tutjo-geuh.
Keunarang Iqbal Alfarisy
Alhamdulillah ta pudjoë Tuhan
DJunjôngan alam saleuëm seudjahtra
Si buleuën punoh ka trôk ramadhan
Neubri ya rahman beu ampôn dèësja
Ka habéh dèësja ka gléh ngon badan
Sabeub hai rakan ka ta puasa
Lagèë njan tanjoë lakèë bak Tuhan
Bèk lé ta ulang buët njang meudèësja
Teuma sjit tinggai dèësja ngon insan
Kadang hai rakan teulanjô haba
Kadang na tutô dawa kreuh tjeukang
Kadang hai rakan na meudheut gata
Ngon djaroë siplôh kamoë grak manjang
Meu'ah beu ridjang hai aneuk bangsa
Liwat hikajat meukirém pesan
Djiôh hana ban kamoë di lua
ASNLF pusat bandum djadjaran
Kamoë utjapkan seulamat uroë raja
Peumu'ah kamoë dum keusalahan
Wahé ja Tuhan kamoë neurédha
Di nanggroë Atjèh bumoë meu-awan
Tanoh habéh krang udjeuën tan teuka
Hai bangsa Atjèh bidjèh pahlawan
Sambôt hai rakan saleuëm meurdéhka
Taqabbalallahu minkum minna wa minkum taqabbalallah
Allahu akbar...Allahu akbar...Allahu akbar...Allahu akbar...Allahu akbar...Allahu akbar...Allahu Akbar walillahilhamdu
Wahé sjèëdara lôn kaôm ngon toulan
Djak peugléh badan manoë meu upa
Dèësja neu peugléh bèk paloë ngon Tuhan
Di jaumil mahsjar lam harô hara
Haté dum ureuëng leupah that seudéh
buleuën njang tjukôp gléh karap djibungka
Teu ingat dèësja got that meulapéh
Gohlom dum habéh njang na lam dada
Tadjak ta meurunoë u Kuta Radja
Sigala 'ileumèë di nanggroë pusaka
Kadang geutanjoë han meuteumeueng muka
Meu'ah mandum dèësja kamoë nibak uroë raja
SEULAMAT UROË RAJA 'IDUL FITRI 1433 H
Minal 'aidin wal faizin
Neu peumeu'ah lahé ngon batén.
Jalal Bayar
Keutuha Perwakilan Nanggroë
ASNLF Sydney, Australia
Uroë buleuën 17.08.2012
Keunarang Iqbal Alfarisy
Alhamdulillah pudjoë keu Tuhan
Njang peudjeuët alam dum manusia
Seulaweuët saleuëm ukeuë djandjôngan
Panghulèë alam nabi mustafa
Lam masa tan trép tanjoë hai rakan
Ka trôk lom pulang Ramadhan teuka
Djak saweuë tanjoë ummat djandjôngan
Njang sihat badan dan hana gila
Njang ka trôk umu inong ngon agam
Dan sutji badan bagi wanita
Wadjéb tapeubuêt tanjoë hai toëlan
Rukôn Islam njang lômbôi tiga
Raja that fahla buleuën Ramadhan
Meunan hai toëlan nabi meusabda
Njang seunang haté ka trôk Ramadhan
Han tutông badan apui nuraka
Peuë njang tapubuët njang kebadjikan
Allah ganda kan meulipat ganda
Peuë lom tém peubuët sembahjang malam
Allah peu ampôn sigala dèësja
Tanjoë ’ibarat baji ban kumang
Habèh gléh badan sigala dèësja
Nje tanjoë maté ‘oh lheuëh Ramadhan
Langsông u dalam tamong sjuruga
Dum lat batat njang na lam ’alam
Lakèë bak Tuhan beu ampôn dèësja
Beugi njang na tém puasa Ramadhan
Rahmat bak Tuhan raja lumpaih na
Sabab deungon trôk buleuën Ramadhan
Geu ikat badan sjèëtan durdjana
Hana kuasa djih ba godaan
Keu hamba Tuhan njang tém puasa
Njang han tém peubuët cukôp that sajang
Habéh Ramadhan laloë lam dèësja
Buleuën ampônan dan rahmat Tuhan
Tjukôp that sajang tan ta peuguna
Seulat malaka ië masén han ban
Tiëp uroë Tuhan dum kapai raja
ASNLF pusat kamoë utjapkan
Seulamat Ramadhan keu aneuk bangsa
Kadang na tutô njang hana reumbang
Ngon djaroë manjang meu’aih meu pinta
Keu aneuk bangsa lua dan dalam
Sambôt hai intan saleuëm meurdhéka.
12 Mai 2012
Keu Bandum Bangsa Atjèh,
Assalammu'alaikum w.w.
Ka rhab 140 thôn lheuh Keuradjeun Beulanda djipeunjata prang ateuëh Neugara Atjèh njang meudèëlat, trôk 'an uroë njoë ka rhab bandum bangsa Atjeh hana geupijôh dan mantong geusambông peurdjuangan untôk peuglah droë dari sigala matjam useuha untôk peuduëk Neugara Atjeh djimijup kuasa pihak aséng.
Geurakan peurdjuangan untôk peuteuntèë naséb droë keudroëteuh nakeuh sah meunurôt neuduëk hukôm internasional. Maka hana alasan nibak pihak laén untôk djak tham geutanjoë bangsa Atjèh untôk peudjak buët-buët peurdjuangan Atjèh Meurdéhka. Dèëlat bangsa Atjèh tjit ka seupatôt djih tapeuteuntèë lé droëteuh keudroë bangsa Atjèh, kon djipeuteuntèë lé bangsa laén.
Bangsa Atjèh ka le that geukureubeuën dumpeuë njang na, peuë keuh hareuta, keluarga, bahkan njawong droë, bak geupeutheun dèëlat bangsa, tapi sajang hana meuteumeuëng beunalah lagèë njang geumeukeusud lom, njakni Atjèh Meurdéhka. Peuë njang tapeulaku uroë njoë hana laén nibak seunambông peurdjuangan éndatu-éndatu geutanjoë.
Kamoë dari ASNLF (Acheh-Sumatra National Liberation Front), sibagoë saboh geurakan peurdjuangan bangsa Atjèh njang ka meuteuntèë tudjuan, meulakèë bak bandum bangsa Atjèh supaja geupeusaboh droëgeuh untôk tapeudjak buët-buët peurdjuangan njoë sampoë trôih bak tudjuan proklamasi Atjèh Meurdéhka 4 Desémbèr 1976.
Peurdjuangan njoë nakeuh atra bandum bangsa Atjeh. Meunjo na siberangkasoë di antara geutanjoë bangsa Atjèh, njang na meuheut untôk djak tham atawa peu-antjô peurdjuangan bangsa Atjèh uroë njoë, maka ureuëng njan ka geupeugadoh, geupeumusnah hak droë geuh untôk meurdéhka dan ka geuteurimong bangsa laén untôk djak bôh atô ateuëh droë djih dan bangsa djih, lagèë sidroë lamiët njang djibôh atô lé tuan djih.
Beurangkapeuë djalan, njang neutjôk supaja trôih bak tudjuan peurdjuangan njoë, hana djeuët keu saboh peukara. Njang peunténg tudjuan njan bèk sagai-sagai meu'iseuk nibak asai. 'Itikeut njang djroh nibak bandum aneuëk bangsa akan peuteuntèë langkah dan hasé nibak peurdjuangan Atjèh Meurdéhka.
Ariffadhillah
Keutuha Presidium ASNLF
Atjèh Meurdéhka ka teudong keulai
Lam Duëk Pakat Bansa Atjèh Ban Sigom Dônja bak uroë buleuën 6-8 April 2012 di Bønderslev Denmark, bansa Atjèh kaseupakat peulanjôt peurdjuangan keu peuteuntéë naséb droëgeuh njang geupeubeuna ulèh nilai-nilai njang na lam masjarakat Atjèh dan hukôm internasional.
Peurdjuangan njoë geu-sambông lé Acheh Sumatra National Liberation Front / Atjèh Meurdéhka (ASNLF/AM), organisasi peubibeuh bansa Atjèh njang ka neupeudong lé Dr. Hasan M. di Tiro (25.09.1925 – 03.06.2010).
Duëk pakat njoë ka meuhasé geususôn konstitusi organisasi sibagoë haluan bak peulanjôt peurdjuangan untôk peubibeuëh bansa Atjèh nibak sigala peundjadjahan.
Badan peulaksana organisasi nakeuh Presidium, yang geupiléh sitjara demokratis liwat rapat madjeulih umum istimewa.
ltz_Latn bjn_Latn ace_Latn ace_Latn ace_Latn ace_Latn ace_Latn als_Latn ace_Latn ltz_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn quy_Latn mlt_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn wol_Latn ace_Latn hau_Latn ace_Latn zho_Hans ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn zsm_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn sun_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn smo_Latn ace_Latn pol_Latn ace_Latn ace_Latn ace_Latn ace_Latn ace_Latn ace_Latn swh_Latn ace_Latn ace_Latn ace_Latn ace_Latn ace_Latn ace_Latn